Pasgebore baba in bosse weggegooiDie polisie het Sondag ’n oproep ontvang van iemand wat sê hy het iets gesien wat soos ’n baba wat toegedraai is, lyk (Foto: Verskaf) ’n 37-jarige vrou is in hegtenis geneem nadat sy glo haar pasgebore baba in die bosse langs ’n treinspoor in Dullstroom, Mpumalanga, weggegooi het. Volgens brig. Selvy Mohlala, polisiewoordvoerder, het die polisie Sondag omstreeks 17:00 ’n oproep ontvang van iemand wat sê hy het iets gesien wat soos ’n baba wat toegedraai is, lyk. “Met die polisie se aankoms op die toneel het hulle bevestig dat dit wel ’n baba is. Nooddienste is na die toneel ontbied wat die baba hospitaal toe geneem het,” bevestig Mohlala. Die polisie in Dullstroom het ’n ondersoek van stapel gestuur wat hulle na die ma van die babaseuntjie gelei het. Sy is in boeie geslaan en word van kinderverwaarlosing aangekla. Die ma sal na verwagting Dinsdag in die landdroshof in Belfast verskyn. Lt.genl. Semakaleng Daphney, die provinsiale polisiekommissaris in Mpumalanga, het die inhegtenisneming verwelkom, maar in dieselfde asem die ma se beweerde optrede veroordeel.